b"\n_START_ARTICLE_\nBoix com\xc3\xba\n_START_SECTION_\nMorfologia\n_START_PARAGRAPH_\nNanofaner\xc3\xb2fit monoic amb port arbustiu. Acostuma a fer d'1 a 5 metres d'alt per 1,5 metres d'ample. \xc3\x89s de fullatge persistent. amb fulles d'1,5 a 3 cm de longitud, oposades, curtament peciolades, cori\xc3\xa0cies, glabres lluents a l'anvers, ovades i enteres, verdes tot l'any (a l'hivern sovint vermelloses). Les flors masculines s\xc3\xb3n s\xc3\xa8ssils amb quatre estams. Floreix de mar\xc3\xa7 a abril. La fructificaci\xc3\xb3 \xc3\xa9s de maig a juny. Fruit en c\xc3\xa0psula ovoide trilocular, amb 6 llavors negres i brillants, acabat en 2-4 ap\xc3\xa8ndixs superiors. Tant les fulles com els fruits s\xc3\xb3n verinosos per als humans. La fusta \xc3\xa9s groguenca i molt dura, i tan densa que no sura. \xc3\x89s de lent creixement i fa anys s'explotava molt la seva fusta.\n_START_SECTION_\nEcologia\n_START_PARAGRAPH_\n\xc3\x89s una esp\xc3\xa8cie nativa de l'oest i sud d'Europa, nord-oest d'\xc3\x80frica, i sud-oest d'\xc3\x80sia, des del sud d'Anglaterra al nord el Marroc, i del nord de la regi\xc3\xb3 mediterr\xc3\xa0nia fins a Turquia. Buxus colchica de l'oest del Caucas i B. hyrcana del nord de l'Iran i est del Caucas, normalment, es tracten com a sin\xc3\xb2nims de B. sempervirens._NEWLINE_Habita en boscs i matollars damunt s\xc3\xb2l eutr\xc3\xb2fic (ric en nutrients), sec amb cal\xc3\xa7 o de vegades silicis. A la part submediterr\xc3\xa0nia de l'estatge munt\xc3\xa0. De vegades descendeix fins a la terra baixa. Viu dels 100 als 1.900 metres d'altitud. Als Pa\xc3\xafsos Catalans, es troba a Catalunya i el Pa\xc3\xads Valenci\xc3\xa0, per\xc3\xb2 no a les Balears, on a Mallorca i Cabrera es fa l'esp\xc3\xa8cie diferent boix bale\xc3\xa0ric._NEWLINE_Des del 2006 la introducci\xc3\xb3 involunt\xc3\xa0ria de l'eruga del boix, (Cydalima perspectalis) una esp\xc3\xa8cie invasora origin\xc3\xa0ria d'\xc3\x80sia, comen\xc3\xa7a fent molts estralls. Des del 2014 va travessar els Pirineus i les primeres infestacions es van documentar a la Garrotxa.\n_START_SECTION_\nToxicitat\n_START_PARAGRAPH_\nSegons el compendi publicat per l'Autoritat Europea de Seguretat Aliment\xc3\xa0ria en 2012 tota la planta cont\xc3\xa9 subst\xc3\xa0ncies perjudicials per a la salut humana. Presenta alcaloides estero\xc3\xafdals amb grups amino (buxina, ciclobuxina i buxamina) i alcaloides triterpenoidals (diacetilbuxadina i demetilciclomikuranina)._NEWLINE_Pot causar c\xc3\xb2lics per irritaci\xc3\xb3 gastrointestinal i, en dosis majors, trastorns nerviosos i respiratoris, per la seua acci\xc3\xb3 sobre el sistema nervi\xc3\xb3s central. Quan s'aplica de manera t\xc3\xb2pica, pot produir dermatitis de contacte."